27.04.2023. године

**И З В Е Ш Т А Ј**

**о спроведеном консултативном процесу у изради Предлога уредбе о поступку припреме Нацрта плана развоја Републике Србије**

Републички секретаријат за јавне политике је образовао Радну групу за израду Предлога уредбе о поступку припреме Нацрта плана развоја Републике Србије, која је сачинила радну верзију Предлога уредбе о поступку припреме Нацрта плана развоја Републике Србије (у даљем тексту: радна верзија Предлога уредбе).

Радна верзија Предлога уредбе је објављена на Порталу е-Консултације, дана 31. марта 2023. године, када је започео консултативни процес за достављање сугестија и коментара свих заинтересованих страна и јавности.

У оквиру консултативног процеса одржана су двe панел дискусије са представницима организације цивилног друштва у организацији ГИЗ-a у оквиру Платформе „Одрживи развоја за свеˮ и Националног конвента о ЕУ.

Сугестије које су изнете током дискусије су се односиле на унапређење текста радне верзије Предлога уредбе, као и на садржај и само спровођење процеса израде Плана развоја, након што буде започет.

На текст уредбе изнета су сугестије које су се односиле на почетне анализе, чланство у организационог структури за израду Нацрта плана развоја и начин избора чланова, прецизирање фаза и рокова у изради Нацрта плана развоја, консултативни процес у смислу одређивања рокова, детаљније уређивање процеса и укључивање заинтересованих страна и др.

Одређени број сугестија који се односио на сам поступак припреме Плана развоја, као што је конкретизовање појединих група заинтересованих страна, укључивање Народне скупштине, одређивање дужих рокова за консултативни процес и јавну расправу, упоредна припрема Инвестиционог плана и др. Све те сугестије треба узети у обзир након започињања израде Плана развоја, односно након формирања организационе структуре, која ће усвојити прецизан план израде документа, како евентуалне измене не би водиле ка пренормирању процеса и како би се обезбедио довољно флексибилности за прилагођавање новонасталим околностима током самог процеса, како за први циклус израде Плана развоја, тако и за будуће циклусе.

Преглед достављених сугестија и коментара на радну верзију Предлога уредбе о поступку припреме Нацрта плана развоја Републике Србије, приспелих до 26.04.2024. године

У консултативном процесу су учествовале следеће организације цивилног друштва:

1. Београдска отворена школа – БОШ;
2. Фондација Центар за демократију;
3. Центар за високе економске студије – ЦЕВЕС;
4. Центар за екологију и одрживи развој – ЦЕКОР;
5. Институт за територијални економски развој – ИнТЕР;
6. Центар за европске политике – ЦЕП;
7. Европски покрет у Србији – ЕПуС;
8. Комитет правника за људска права – ЈУКОМ;
9. Центар за одрживи развој Србије – ЦОРС;
10. Тимочки омладински центар/ТОЦ;
11. Фондација Ана и Владе Дивац;
12. Фондација БФПЕ за отворено друштво;
13. Смарт Колектив;
14. Платформа „Одрживи развоја за свеˮ;
15. Национални конвент о Европској унији.

Организације цивилног друштва које су упутиле сугестије и коментаре:

1. Београдска отворена школа – БОШ;
2. Фондација Центар за демократију;
3. Центар за високе економске студије – ЦЕВЕС;
4. Центар за екологију и одрживи развој – ЦЕКОР;
5. Институт за територијални економски развој – ИнТЕР;
6. Центар за европске политике – ЦЕП;
7. Европски покрет у Србији – ЕПуС;
8. Комитет правника за људска права – ЈУКОМ;
9. Центар за одрживи развој Србије – ЦОРС;
10. Платформа „Одрживи развоја за свеˮ;
11. Национални конвент о Европској унији.

|  |  |  |  |
| --- | --- | --- | --- |
| **Бр.** | **Назив организације** | **Коментар/сугестија** | **Статус** |
|  | ИнТЕР | **Чл 1.** да се дефинише шта је то План развоја, није јасно чему служи, да ли ће бити опширан са секторским приоритетима или документ које одређује стратешки оквир | **Нису унете измене** - Према методолошким правилима за израду прописа, у члану 1. Предлога Уредбе садржан је предмет уредбе, чији је обим јасно дефинисан чланом 6. став 13. и чланом 51. став 1. Закона о планском систему („Службени гласник РСˮ, бр. 30/18) који чине основ за доношење Предлога уредбе. Како је поменуто, дато овлашћење је прецизно дефинисано и доноси се ради спровођења Закона, те се не може мењати. |
| 2. | ИнТЕР | **Чл. 2. и 4.** треба предвидети да се израде и анализе спровођења претходних планских докумената, како би се сагледало претходно искуство | **Нису унете измене** –  Анализе обухваћене Предлогом уредбе обухватају широк опсег области које ће се анализирати и бити основа за израду Извештаја о постојећем стању, па самим тим обухватају и анализу свих докумената значајних за израду Плана развоја, па између осталог, и раније донетих планских докумената. |
| 3. | ЦЕП | **Чл. 2. ст. 4. тачка 5) и чл 4.**  У оквиру израде анализа стања, предвидети коришћење раније припремљених анализа 2013/2024. године, за потребе израде стратегије регионалног развоја | **Нису унете измене** –  Анализе обухваћене Предлогом уредбе обухватају широк опсег области које ће се анализирати и бити основа за израду Извештаја о постојећем стању, па самим тим обухватају и анализу свих докумената значајних за израду Плана развоја, па између осталог, као и већ постојећих анализа стања свих поменутих докумената. |
| 4. | ЦЕП | **Чл. 3. ст. 4 . и 5.** Није предвиђено чланство представника Регионалних развојних агенција, предвидети и њих у организационој структури за израду Плана развоја | **Унета измена.**  Представници регионалних развојних агенција су предвиђени као чланови посебних стручних група. |
| 5. | ЦЕП/ЦОРС | **Чл. 3. ставови 4. и 5.** Да се укључе и представници кровне организације младих као чланови Стручне и посебних стручних група/ да се чланство организационе структуре укључе младе | **Нису унете измене** - Није циљ Предлога уредбе да неког посебно издвајају од организација цивилног друштва, већ је циљ да што већи број организација цивилног друштва буде укључено у процес израде Плана развоја, да ли као чланови Стручне групе или посебних група (уколико испуњавају критеријуме по Закључку о усвајању смерницама за укључивање организације цивилног друштва у радне групе за израду предлога докумената јавних политика и нацрта, односно предлога прописа („Службени гласник РСˮ, бр. 8/20 и 107/21) или кроз консултативни процес који је дефинисан врло широко самим Предлогом уредбе. |
| 6. | Предстаница Конвцента о ЕУ | **Чл. 3. ст. 5.** Да се уврсте критеријумина који начин ће се бирати чланови Стручне групе и посебних стручних група у складу са њиховом експертизом | **Нису унете измене** - Закључком о усвајању смерницама за укључивање организације цивилног друштва у радне групе за израду предлога докумената јавних политика и нацрта, односно предлога прописа („Службени гласник РСˮ, бр. 8/20 и 107/21) јасно су дефинисани критеријуми за избор представника ОЦД у Радне групе, као и сам поступак. Из горе изнетих разлога, није било потребе оптерећивати текст Предлога уредбе са темама које су већ уређене у нашем правном систему. |
| 7. | БОШ | **Чл. 3. ст. 5.** Ко одређује број посебних стручних група, односно тематске области и у ком тренутку, да ли могло да се то уреди Уредбом? | **Нису унете измене.**  Предлогом уредбе прописано је да Управљачко тело образује поред Стручне групе, и посебне стручне групе. Њихов број, односно тематске области ће зависити од прелиминарних анализа стања, које би требале да буду полазне основе даљих и детаљнијих анализа стања које ће спроводити формиране посебне стручне групе |
| 8. | Представница Конвента о ЕУ /ЦЕВЕС/БОШ | **Чл. 3. ст. 6.** На који начин ће се бирати представници организација цивилног друштва, да ли ће бити одређени критеријуми и било би корисно да постоји неки систем бодовања/ да ли се може укључити ПКС за спровођење поступка избора представника привреде | **Нису унете измене – тренутно.**  Закључком о усвајању смерницама за укључивање организације цивилног друштва у радне групе за израду предлога докумената јавних политика и нацрта, односно предлога прописа („Службени гласник РСˮ, бр. 8/20 и 107/21) јасно су дефинисани критеријуми за избор представника ОЦД у Радне групе, као и сам поступак. У погледу избора представника привреде и укључивања ПКС у поступак избора, ће се размотрити у току трајања јавне расправе, јер су већ планирани разговори са њима на ову тему. |
| 9. | БОШ | **Чл. 3 ст. 6. –** допунити текст уредбе на начин да се избор чланова Стручне групе врши на исти начин као и за посебне радне групе. | **Нису унете измене**.  Како Стручна група пружа непосредну подршку са основим задатком да учествује у појединим сегментима Плана развоја, избор чланова Стручна група као једине у овом процесу не може да буде истоветан као са избором чланова посебних стручних група и с тим у вези, превиђено је да као чланови Стручне групе буду представници удружења организација цивилног друштва и привреде. |
| 10. | ЦЕП | **Чл. 3. ст. 9.** Координациона улога није јасно истакнута | **Нису унете измене.** Законом о планском систему, чл. 6. став 3. утврђено је да орган државне управе надлежан за координацију јавних политика припрема Нацрт плана развоја. Кроз цео текст Предлога уредбе координациона улога Републичкој секретаријата за јавне политике је неспорна и јасно дефинисана у свакој фази израде Плана развоја. |
| 11. | ЦОРС | **Чл. 4. ст. 1.** да се допуни са обавезом да се анализе припремају узимајући у обзир утицај на животну средину и зелену транзицију | **Нису унете измене** – Анализе обухваћене чланом 4. став 1. Предлога уредбе обухватају широк опсег области које ће се анализирати и бити основа за израду Извештаја о постојећем стању. У те области, ће несумљиво бити укључене и анализе које се односе на животну средину и зелену транзицију. |
| 12. | ЦЕВЕС | **Чл. 4. ст. 1. тачка 2)** да се дода реч „главни” уз реч потенцијали | **Нису унете измене** – Предложен појам „главни“ може да изазове проблеме у примени ове правне норме и то са аспекта процене који су развојни потенцијали дефинисани као „главни“. Наиме, циљ је да сваки развојни потенцијал који може да се искористи буде искоришћен у интересу грађана Републике Србије. |
| 13. | ЦЕП | **Чл. 5.** Народна скупштина се појављује на крају процеса, размислити да се укључи у консултативни процес у фази приоритизације | **Нису унете измене** – Устав Републике Србије („Службени гласник РС“ , бр. 98/06 и 16/22) је утврдио надлежност и функцију Народне скупштине. Такође, Закон о народној скупштини („Службени гласник РС“ број 9/10) је, између осталог, утврдио положај, надлежност, организацију и начин рада Народне скупштине, што произилази из Устава РС. Дакле, како је правни поредак Републике Србије јединствен (поменуто јединство утврђено у Уставу РС), значи да сви закони и подзаконски акти морају да буду у складу са Уставом РС, као и међусобно усклађени. Из свега наведеног, произилази да је улога Народне скупштине јасно и прецизно дефинисана, те не можемо једним подзаконским актом, тј. овим Предлогом уредбе да дефинишемо нову улогу, односно надлежност Народне скупштине. У вези спровођења консултативног процеса у току израде Плана развоја, планирано је и укључивање представника Народне скупштине, кроз састанке кокуса и јавна слушања. |
| 14. | Фондација Центар за демократију | **Чл. 5. ст. 1.** Да ли је могуће допуњавати анализе и у току израде Плана развоја, због могућих измена услед промена током периода у којем се припрема овај документ | **Одговор на питање** је - Да. Анализе се могу допуњавати и ажурирати у току припреме Плана развоја, у складу са неком новонасталом ситуацијом. То ће бити задатак посебних сручних група. |
| 15. | ЦЕВЕС | **Чл. 5. ст. 1.** Да ли се планира да се приликом израде анализе постојећег стањаизврши нека врста приоритизације и укључи прилагођавање циљева одрживог развоја на Србију | **Одговор на питање** је - Да. Циљеви одрживог развоја узимају у обзир приликом израде анализе. Поменуте анализе би требало да укажу на највеће развојне потенцијале и да дају смернице за приоритизацију. |
| 16. | ЦЕП | **Чл. 5. и 6.** Предвидети још један корак у изради Плана развоја, одређивање приоритета и то треба да се спроведе по принципу *top-down*, како би се избегао чисто секторски приступ | **Нису унете измене** –  Извештај о постојећем стању, садржи, поред сажетака и анализа спроведених анализа, и саме препоруке за даље правце развоја Републике Србије, које нису секторске већ свеобухватне и представљају основ за одређивање приоритета. |
| 17. | ЦЕВЕС | **Чл. 6.** Предвидетиизраду методологије као посебна корак у изради Плана развоја | **Нису унете измене** –  Планирано је да Управљачко тело усвоји оквирну динамику имајући у виду значај Плана развоја и потребу за најширим консултацијама и укључивању свих група грађана. Овом процесу треба оставити довољну флексибилност и не би било добро унапред све нормирати. |
| 18. | БОШ | **Чл. 6. ст. 1** Да ли је могуће припремити смернице за израду Плана развоја, аналогно Смерницама за планове развоја ЈЛС? | **Одговор на питање** је да се може размислити о предлогу о чему ће одлучивати Управљачко тело. |
| 19. | ЕПуС | **Чл. 8. ст. 1.** У консултативни процес да се укључе представници дијаспоре и националних мањина | **Одговор на питање**: Консултативни процес је овим Предлогом уредбе постављен врло широко, а све у циљу да се у сам поступак израде Плана развоја укључи што већи број грађана, институција, организација цивилног друштва, па између осталог, и представници дијаспоре и представници националних мањина. |
| 20. | ЦЕП/ ЈУКОМ | **Чл. 8.** Уредити детаљније начин спровођења консултативног процеса, како би се обезбедио квалитетан процес и у следећем циклусу израде Плана развоја/ да се предвиде различити начини консултација и други канали за достављање коментара, с обзиром да се Портал е-Консултације мало користити | **Нису унете измене** - Сам процес консултација, као и методи консултација већ су уређени позитивним прописима Републике Србије, и то Уредбом о методологији управљања јавним политикама, анализи ефеката јавних политика и прописа и садржаја појединачних докумената јавних политика („Службени гласник РС“, број 8/19), као и Правилником о смерницама добре праксе за остваривање учешћа јавности у припреми Нацрта закона и других прописа и аката („Службени гласник РСˮ, број 51/19). Портал е-Консултације, није метод спровођења консултација, већ има за циљ да јавности омогући учешће у процесу припреме и усвајања докумената јавних политика, на јединствен и равноправан начин, електронским путем. На наведеном порталу, надлежни државни органи су у обавези да, благовремено и у потпуности објаве све релевантне информације о консултацијама и јавним расправама које спроводе у оквиру своје надлежности. Поред тога, све позиве, информације и документа која су предмет консултација надлежни органи објављују и на својој интернет страници и на страници сваког органа који спроводи консултације за област коју координира. На овај начин је дата могућност да се што већи број грађана укључи у сам процес израде докумената, а како је План развоја документ који се тиче свих грађана Републике Србије, врло је важно да буду упознати и да имају могућност да се укључе у израду истог. |
| 21. | БОШ | **Чл 8. и 10.** - да ли је могуће одредити рокове за спровођење консултативног процеса и јавне расправе, како не би дошли у ситуацију да се поштују само минимално прописани рокови | **Нису унете измене** - Консултативни процес би требао да траје онолико колико је потребно да би се припремио квалитетан документ. Планирано је да Управљачко тело усвоји оквирну динамику имајући у виду значај Плана развоја и потребу за најширим консултацијама и укључивању свих група грађана. РСЈП, који је надлежан за спровођење ЗоПС-а се залаже за транспарентност и партиципативност, посебно што План развоја треба да буде власништво свих грађана. Овом процесу треба оставити довољну флексибилност и не би било добро унапред све нормирати. |
| 22. | ЦЕКОР | Чл. 10. ст. 2. да се предвиде две јавне расправе на Нацрт плана развоја, један да се заинтересоване стране упознају са Нацртом, а друга за достављање коментара, како би било довољно времена за квалитетну расправу | **Нису унете измене** – Јавна расправа је фаза поступка израде документа која се спроводи непосредно пре усвајања документа на Влади, а циљ је да се целокупна јавност упозна са финалном верзијом поменутог документа. Сам поступак је уређен Пословником Владе, као и минимални рок за спровођење јавне расправе. Са друге стране, консултације се спроводе током израде нацрта документа, а њихова сврха је да се од заинтересованих страна и циљних група прикупе подаци неопходни за спровођење анализе, у циљу дефинисања оптималних решења.  С обзиром на горе изнето и на значај самог документа, јасно је да ће бити довољно времена за упућивање и разматрање свих коментара, јер је свима у интересу да се донесе План развоја који омогућио Републици Србији бржи напредак, што ће на директан начин утицати и на све грађане Републике Србије. |
| 23. | Представник Платформе „Одрживи развоја за свеˮ/БОШ/ ИнТер | Када се планира израда Инвестиционог плана, може ли се предвидети упоредна израда са Планом развоја? | **Одоговор на питање:**  Према Закону о планском систему („Службени гласник РСˮ, број 30/18), израда Инвестиционог плана иде након усвајања Плана развоја, јер је у питању документ развојног планирања, у којем се у складу са приоритетним циљевима развоја постављеним Планом развоја, планирају јавне инвестиције у областима од јавног интереса. |
| 24. | Фондација Центар за демократију | **Чл. 13. ст. 5.** У колико фаза се укључује Народна скупштина, у једној или две фазе, односно само при усвајању Предлога плана развоја или претходно утврђује садржај? | **Одговор на питање:**  У фази усвајања Плана развоја, чиме усваја садржину Плана развоја, с обзиром да је надлежност Народне скупштине дефинисана Уставом РС и Законом о Народној скупштини. У вези спровођења консултативног процеса у току израде Плана развоја, планирано је и укључивање представника Народне скупштине, кроз састанке кокуса и јавна слушања. |
| 25. | ЦЕП/ИнТЕР | **Чл. 15.** Одредити и рок за почетак и завршетак Плана развоја/предвидети да План развоја важи након што истекне план Србија 2025. | **Нису унете измене** **–**  Успостављањем координационог механизма, односно успостављањем Управљачког тела и Стручне групе, за чије успостављање је одређен рок, може се сматрати почетком израде Плана развоја. С обзиром на сложеност и значај самог документа, неопходно је да овај процес  траје онолико колико је потребно да би се припремио квалитетан документ и спровеле све потребне анализе и консултативни процес који би обухватио велики број учесника у њему.  Овом процесу треба оставити довољну флексибилност и не би било добро унапред све нормирати. |